GIMNAZIJA JURIJA VEGE IDRIJA

**HIŠNI RED**

**(Velja od 1. 9. 2020 dalje v obdobju nevarnosti zaradi okužbe s COVID-19)**

Priporočila in navodila dijakom in zaposlenim

Za zaščito tako dijakov kot delavcev šole pred okužbo s COVID-19 je potrebno izvajati vse splošne higienske ukrepe:

1. člen (splošna navodila)

* Pouk in dejavnosti naj obiskujejo le **zdravi dijaki in učitelji** (brez znakov akutne okužbe dihal).
* Redno in temeljito si umivajmo roke z milom in vodo. Če nista dostopna, si roke razkužimo z namenskim razkužilom. Umivanje ali razkuževanje rok je obvezno po vsakem prijemanju kljuk, ograje stopnišča ali po dotikanju drugih površin, na katerih je potencialno lahko prisoten virus.
* Posode z razkužilom za roke so nameščene na vidnem mestu v avli, pred sanitarijami, v učilnicah, pred zbornico in pri vseh vhodih v šolo.

o Ne dotikajmo si obraza (oči, nosu in ust) z nečistimi/neumitimi rokami.

o Čim bolj upoštevajmo zadostno medosebno razdaljo (vsaj 1,5 do 2 metra).

* Upoštevajmo pravilno higieno kašlja (preden zakašljamo/kihnemo, si pokrijemo usta in nos s papirnatim robčkom ali zakašljamo/kihnemo v zgornji del rokava). Papirnati robček po vsaki uporabi odvržemo med odpadke in si nato umijemo roke z milom in vodo.
* Pomemben je pravilen način nošenja in snemanja maske. Pred njeno uporabo in po odstranitvi si temeljito umijemo ali razkužimo roke. Maska mora segati od korena nosu do pod brade, med nošenjem se je ne dotikamo. Masko je treba občasno zamenjati (na 2 do 3 ure).

2. člen (urnik zvonjenja)

1. ura: 8.00 – 8.45

2. ura: 8.50 – 9. 35

3. ura: 9.40 – 10. 25

Glavni odmor 20 min

4. ura: 10.45 – 11.30

5. ura: 11.35 – 12.20

6. ura: 12.25 – 13.10

7. ura: 13.15 – 14.00

8. ura: 14.05 – 14.50

3. člen (prihod v šolo)

* Priporočamo, da dijaki v šolo pridejo peš, s kolesom ali jih pripeljejo starši. Sicer naj uporabijo javni prevoz.
* Dijaki 1. in 2. letnikov lahko vstopijo v stavbo gimnazije posamično na razdalji 1,5–2 m skozi glavna vrata, dijaki 3. in 4. letnikov pa skozi zadnji vhod. Dijaki poklicne šole uporabljajo glavni vhod. Pri tem obvezno nosijo zaščitno masko. Če jo kdo izjemoma pozabi, jo bo dobi v tajništvu šole. Dijaki, ki pridejo v šolo brez maske, morajo v tajništvu pustiti svoje podatke (ime, priimek, razred). O tem bodo obveščeni razredniki, ki bodo ukrepali v skladu s šolskimi pravili. Zbiranje dijakov brez nadzora učitelja na šolskih površinah ni dovoljeno.
* Dežnike dijaki odložijo v koše z oznako posameznega razreda. Koši so nameščeni v avli šole.
* Po vstopu v stavbo se dijaki odpravijo v matično učilnico oz. učilnico po dnevnem razporedu.
* Dijaki se preobujejo v matični učilnici. Prav tako lahko v njej pustijo copate, če naslednji dan nadaljujejo pouk v njej, sicer morajo prinašati copate s seboj.
* Garderobne omarice dijaki uporabljajo izključno za potrebe shranjevanja športne opreme in opreme za izvajanje laboratorijskih vaj in praktičnega pouka.
* Razen dijakov in delavcev šole v šolske prostore nihče nima vstopa, razen vnaprej najavljenih oseb. Najavljena oseba vstopi v šolo skozi glavna vrata z obrazno masko in ob spremstvu predstavnika šole.

4. člen (pravila v času pouka)

* Dogajanje pred šolo, na dvorišču/parkirišču del dneva nadzira tudi hišnik. Med glavnim odmorom dogajanje na hodniku nadzira dežurni učitelj.
* Pouk za posamezne oddelke v največji možni meri poteka v matičnih učilnicah, razen za izbirne predmete in predmete, ki potrebujejo specializirane učilnice (športna vzgoja, praktični pouk, laboratorijske vaje …)
* Dijaki in delavci šole se do določene učilnice oz. drugega prostora sprehodijo po desni strani hodnika, stopnišča ali avle.

o Zaprte prostore večkrat temeljito prezračimo. Okna odpira in zapira reditelj. Ker se bodo prostori pogosto zračili, naj bodo dijaki primerno oblečeni.

* V vsaki učilnici bo na vidnem mestu na razpolago razkužilo, ob umivalniku pa milo, brisače za enkratno uporabo in koš za odpadke.
* V učilnici, kjer so prisotni le dijaki enega razreda, zanje ni potrebna uporaba mask. Učitelji in drugi strokovni delavci šole v učilnicah uporabljajo maske, ko ni zagotovljena ustrezna razdalja (min. 1,5 m). V zbornici učitelji uporabljajo maske, ko ni zagotovljena ustrezna razdalja. V ostalih skupnih prostorih vsi ves čas uporabljajo maske.
* V učilnici, kjer se nahajajo dijaki različnih razredov, naj se zagotovi ustrezna medsebojna razdalja, če ta ni mogoče, potem naj učitelj organizira pouk tako, da se dijaki med seboj ne mešajo. V primeru mešanja se morajo voditi natančne evidence!
* V računalniških in drugih specializiranih učilnicah, laboratorijih in delavnicah, ki jih uporabljajo dijaki različnih oddelkov, je po vsaki menjavi oddelka ali skupine potrebno prostor obvezno prezračiti. Pred vstopom v prostor, ki ga uporabljajo dijaki različnih oddelkov, si morajo obvezno razkužiti ali umiti roke. Ob prihodu v prostor dežurna dijaka z razkužilom pobrišeta mize oz. delovne površine. Za izvedbo pouka v takih prostorih se pripravi poseben protokol uporabe prostora, opreme, orodja in materiala. S protokoli učitelji dijake seznanijo ob prvih urah predmeta.
* Računalnik v učilnici lahko uporablja samo učitelj. Dijak lahko uporabi računalnik ob dovoljenju učitelja. Pred in po uporabi tipkovnice si mora z milom umiti ali razkužiti roke.
* Morebitno tiskano učno gradivo naj dijakom deli in ga pobira učitelj, ki si je prej in po tem umil ali razkužil roke. Vrnjene/oddane pisne izdelke naj učitelj pred popravljanjem vsaj en dan hrani na varnem mestu.
* Vsak dijak naj prinese s seboj vse potrebno za pouk. Šolskih potrebščin in pripomočkov naj si dijaki med seboj ne izposojajo oz. naj jih pred uporabo obvezno razkužijo.
* Med odmori naj dijaki po nepotrebnem ne zapuščajo razreda. Zadrževanje v skupinah izven matičnih učilnic (npr. na hodnikih, v avli, knjižnici) oz. druženje izven šolske stavbe (npr. na šolskem dvorišču, igrišču, parkirišču, pred vhodom v šolo) ni dovoljeno**.** Dijaki naj po nepotrebnem ne prehajajo iz ene učilnice v drugo. Zapuščanje šolske stavbe je dovoljeno samo zaradi potreb izvedbe pouka.
* Dijaki lahko uporabljajo WC, ki je v istem nadstropju, kot je njihova matična učilnica, razen v času športne vzgoje oz. pouka na drugi lokaciji. Vrata naj po možnosti odpirajo s komolcem oz. s čisto papirnato brisačko. Tam naj si roke umijejo oz. razkužijo, preden se vrnejo v razred.
* Uporaba dvigala dijakom ni dovoljena. Uporablja ga lahko le dijak, ki si predhodno pridobi dovolilnico v tajništvu šole!

5. člen (malica)

* Po malico gresta 5 minut pred glavnim odmorom v razdelilnico oba reditelja. Preden zapustijo učilnico, si nadenejo maske, pred prevzemom zabojev z malico pa si razkužijo roke. Malico prinesejo v razred, kjer si jo dijaki sami vzamejo. Uporaba dvigala za prinašanje malice v razred ni dovoljena. Po koncu odmora si spet nadenejo maske in zabojnike odnesejo nazaj v avlo. Učitelj evidentira prevzem malice.

* Dijaki malicajo med glavnim odmorom v učilnici. Če imajo malico po športni vzgoji, odnesejo zaboj v matično učilnico in pomalicajo v tem prostoru. V primeru, da imajo matično učilnico na poklicni šoli, lahko malicajo v šolski jedilnici.
* Pred hranjenjem naj si svojo klop obrišejo z alkoholnim robčkom ali papirnato brisačo in razkužilom, potem pa naj si naredijo pogrinjek s papirnato brisačko. Roke naj si umijejo oz. razkužijo.
* V času kosil je potrebno zagotoviti medsebojno razdaljo najmanj 1,5 m! Dijaki morajo v jedilnico vstopati posamično in z masko.
* V šolski kuhinji ni proste prodaje izdelkov!

6. člen (konec pouka)

* Po končanem pouku oz. dejavnostih naj dijaki iz šole odhajajo v primerni medsebojni razdalji (1,5 do 2 m). Zadrževanje v skupinah oz. druženje z dijaki iz drugih razredov pred šolo ni dovoljeno.

7. člen (šolska knjižnica)

* Delovanje šolske knjižnice se uredi tako, da se upošteva higienske ukrepe za preprečevanje širjenja virusa (poseben protokol).

8. člen (organizacija sestankov)

* Govorilne ure za starše in roditeljski sestanki potekajo na daljavo oz. po telefonu ali prek video povezav. Le izjemoma so lahko ta srečanja organizirana v šoli ob doslednem upoštevanju vseh higienskih ukrepov.
* Enako naj bodo v največji možni meri organizirani sestanki zaposlenih. Če potekajo v živo (ne na daljavo), morajo udeleženci upoštevati priporočila glede medsebojne razdalje in uporabe mask.

**UKREPANJE V PRIMERU OBOLENJA DIJAKA ALI DELAVCA ŠOLE S SIMPTOMI COVID-19**

* Če zboli dijak in ima vročino (termometer za merjenje telesne temperature je v tajništvu šole) in druge znake akutne okužbe dihal, se ga napoti domov. Za pot domov naj ne uporablja javnega prevoza. Če mora počakati starše ali skrbnike, naj počaka v izolaciji **v zato namenjenem prostoru v tajništvu šole** (v prostoru organizatorja prehrane) oz. **v prostoru poleg zbornice** na poklicni šoli (ključ se nahaja v zbornici PŠ). Dijak naj v času, ko čaka na starše ali skrbnike, nosi masko. Če je pri dijaku nato potrjena okužba s covid-19, dijakovi starši o tem obvestijo šolo, ta pa NIJZ, ki vodi epidemiološko preiskavo. Šola obvesti tudi MIZŠ. Z dijakom starše oz. skrbnike počaka delavec šole.
* Če zboli učitelj ali drug delavec šole in ima vročino in znake akutne okužbe dihal, se umakne z delovnega mesta in pokliče izbranega zdravnika. Če je okužen s covid-19, o tem obvesti šolo, ta pa MIZŠ in NIJZ, ki začne z epidemiološko preiskavo.
* Prostore šole, kjer se je gibal oboleli dijak, učitelj oz. drug delavec šole, se temeljito očisti, dezinficira in prezrači.

Ravnateljica GJV Idrija

Karmen Vidmar

Idrija, 1. 9. 2020